google/wiki40b huggingface dataset:
VM i sjakk 2014

Kandidatturneringen

Kandidatturneringen foregikk i Khanty-Mansijsk i perioden 12.–31. mars 2014. Alle spillerne møtte hverandre to ganger, hvor remis ga ½ poeng og seier 1 poeng. Viswanathan Anand vant turneringen, og ble dermed kvalifisert til å møte Magnus Carlsen i kampen om VM-tittelen.
Landgericht München II

Landgericht München II er en domstol i den tyske delstaten Bayern. Den er en av delstatens 22 landretter. Domstolens rettskrets er omlandet omkring München, mens rettsbygningene ligger inne i byen.

Rettskrets

Domstolens rettskrets danner en ring rundt delstatshovedstaden München og Landkreis München. Den strekker seg fra Landkreis Garmisch-Partenkirchen i sør til Landkreis Dachau i nord, fra Landkreis Weilheim-Schongau til Landkreis Ebersberg i øst og har en areal på 6.004 km². I dette området bor ca 1.012.000 innbyggere.

Rettsbygninger

Presidenten for landretten og avdelingene for sivilrett og handelsrett holder til i Denisstraße 3 i München. Strafferettsavdelingene og undomsdomstolen finnes i strafferettssenteret i Nymphenburger Straße 16.

Over- og underordnete domstoler

Landgericht München II er ved siden av Landgericht München I en av 10 landretter som er underordnet Oberlandesgericht München; underordnet er amtsgerichtene Dachau, Ebersberg, Fürstenfeldbruck, Garmisch-Partenkirchen, Miesbach, Starnberg, Weilheim in Oberbayern og Wolfratshausen.  Amtsgericht München er underordnet Landgericht München I.
Ordenen for fortjenester i Sahara

Ordenen for fortjenester i Sahara (fransk: Ordre du mérite saharien) er en fransk orden innstiftet 4. april 1958 og avviklet ved etableringen av Den nasjonale fortjenstorden i 1963. Den ble tildelt for fortjenstfull innsats i de områder av Sahara som var under fransk kontroll. Ordenen var en av flere ministerielle ordener innenfor saksfeltene dekket av departementene i Frankrikes sentralforvaltning. Den ble administrert av departementet for Sahara.

Insignier

Ordenstegnet for Ordenen for fortjenester i Sahara er utformet med utgangspunkt i tuaregenes smykketradisjoner og tar form av et såkalt Agadèzkors, som representerer sørkorset. Dette har en utbuet kvadratisk form med tre spisser og en krans øverst. Kransen, som er mer ornamentert for kommandørgraden enn for de øvrige grader av ordenen, bærer innskriften «REPUBLIQUE FRANÇAISE». På revers står i midtfeltet innskriften «MERITE SAHARIEN».
For kommandører og offiserer er ordenstegnet i gull, for riddere i sølv. Ut over forskjellig materiale er ordenstegnene for de forskjellige grader identisk i utforming, men av ulik størrelse og opphengt i bånd av forskjellig type. For riddere bæres ordenstegnet i brystbånd, for offiserer i brystbånd med rosett. Kommandører har ordenstegnet i bånd om halsen.
Ordensbåndet er gult med to smale blå kantstriper.

Tildeling

Ordenen for fortjenester i Sahara ble tildelt for fortjenstfull innsats av mange slag. Ordenen belønnet sosial og humanitært arbeid i Sahara, forskningsarbeid og fremme av økonomi og forvaltning i området. I motsetning til andre ministerielle ordener, fantes det ingen aldersgrenser for utnevnelse til Ordenen for fortjenester i Sahara. Utnevnelse skjedde i hovedregelen til ordenens laveste grad, med påfølgende fem års tjeneste før det kom på tale med forfremmelse til offiser og deretter ytterligere tre års tjeneste før eventuell forfremmelse til kommandør. Ved eksepsjonell innsats kunne reglene fravikes. Utlendinger kunne også tildeles ordenen.
Antall utnevnelser var begrenset til fire kommandører, 30 offiserer og 110 riddere årlig. Tildelinger til utlendinger kom utenom.
Bastiat-prisen

Bastiat-prisen (engelsk: Bastiat Prize) er en journalistikk-pris som utgis årlig av International Policy Network. Bastiat-prisen anerkjenner journalister som publiserer arbeid som «forklarer, fremmer og forsvarer prinsippene til ett fritt samfunn Utmerkelsen kommer med en utbetaling på USD 15 000. 
Prisen ble grunnlagt i 2002, og er oppkalt efter filosofen og økonomen Frédéric Bastiat fra det 19. århundret. Bastiats briljante bruk av satire og allegorier gjorde at han kunne relatere komplekse økonomiske emner til et generelt publikum. For å leve opp til hans arv, dømmes bidrag i forhold til intellektuelt innhold, hvor overbevisende språket er og i hvilke typer publikasjoner de opptrer.
Dommere har blant annet vært Margaret Thatcher, James Buchanan og Milton Friedman.
Ramme Gaard

Ramme Gaard er en gård utenfor Hvitsten i Vestby kommune, Akershus, hvor det drives økologisk gårdsbruk med kjøtt, melkeprodukter og grønnsaker. I tillegg har gården kafé og «Diversehandel», spisested, utescene og kunstgalleri. Gården eies og drives av Petter Olsen.
Utescenen ligger i et barokk hageanlegg med skulpturer, dammer, fontener og kaskader.
I juni 2006 ble En midtsommernattsdrøm og Romeo og Julie oppført på utescenen av British Shakespeare Company.
I juni 2007 var også The British Shakespeare Company på Ramme Gaard, med blant annet forestillingen Henry VI. 
I juni 2009 ble igjen En midtsommernattsdrøm og «Much Ado About Nothing» oppført på utescenen av British Shakespeare Company, denne gangen med Kåre Conradi som gjestespiller.
Det foregår også andre kulturprosjekter her, f.eks. Ramme Rokke festival hvor CC Cowboys, Deadaheads, Young Neils og mange andre deltok.
«Wind Enterprise»

«Wind Enterprise» var en norsk supertanker (ULCC) som ble bygget for rederiet Lars Krogh i 1976, som det første av søsterskipene «Wind Enterprise» og «Wind Eagle». I 1985 ble skipet kjøpt opp og endret navn til« W Enterprise». Året etter, i 1986 ble skipet hardt skadet i Iran-Irak-krigen. Mer eller mindre hele overbygget og broen ble sprengt vekk av en rakett fra et irakisk jagerfly. Skipet var på dette tidspunktet fullastet med olje. Etter angrepet ble skipet liggende meget dypt i vannet og måtte som søsterskipet taues bort fra fareområdet i persiabukta. Ingen skal ha blitt drept i angrepet, men flere ble alvorlig skadet. Hendelsen førte til at overbygget og skorsteinen på skipet ble konstruert på nytt i perioden 1987/88. Etter flere eier- og navnskifter fikk skipet navnet Jahre Pollux i 1995. Skipet ble vraket under navnet «San Tian» i 2003.
Priština

Historie

På 1200- og 1300-tallet var byen del av det serbiske kongeriket, og en av residensbyene til de serbiske kongene. Det historisk betydningsfulle slaget ved Kosovo Polje ble utkjempet på Kosovo-sletten rett utenfor byen.
Områdene Kosovo og Metohija, som hadde vært under tyrkisk okkupasjon siden slutten av 1300-tallet ble frigjort igjen under Balkankrigen i 1912-1913. Priština ble da igjen en del av det serbiske kongedømmet.
Under andre verdenskrig ble Kosovo innlemmet i Albania, som støttet det fascistiske styret i Italia. Albania styrte da Kosovo og Metohija under ledelse av Italia frem til 1943, da den overordnede makten ble overtatt av Nazi-Tyskland. Under denne perioden skjedde det mange drap og deportasjoner, og store deler av den serbiske befolkningen ble fordrevet eller drept. Samtidig økte den albanske delen av befolkningen. Mellom 1953 og 1999 økte befolkningen i byen drastisk fra ca. 24 229 til nærmere 205 093. I 1953 bodde det 9 034 (37%) personer av albansk hærkomst og 7 951 (33%) av serbisk hærkomst i Priština. I 1991 var det 161 314 (78,7%) albanere og 27 293 (13,3%) serbere. Idag er det estimert at det er færre enn 100 serbere i byen.

Etter krigen

FN anslår at ca. 70 000 serbere ble drevet fra sine hjem. De få som ble igjen, ble trakassert og utsatt for voldshandlinger av den albanske befolkningen.
Etter krigen ble Kosovo administrert i henhold til FN-resolusjon 1244. De utplasserte FN/NATO-soldatenes viktigste oppgave har vært å forsvare serbere og andre minoriteter mot angrep fra det albanske flertallet i de områdene som fortsatt har en etnisk delt befolkning. Kosovo har langt på vei blitt et etnisk rent område.
Den internasjonale administrasjonen overtok et område uten fungerende økonomi, offentlig administrasjon og rettspleie. Fra 1999 til 2008 mottok Kosovo 1,8 milliarder euro i bistand fra EU. Regnet per innbygger er Kosovo de største mottakeren av bistand fra EU. På det meste var 50 000 soldater utstasjonert i KFOR, sammenlignet med 54 000 i IFOR og 62 000 i ISAF (per 2009). Regnet per innbygger er KFOR den største av disse tre operasjonene. Tilstrømmingen av hjelpeorganisasjoner etter krigen førte en kunstig økonomi med oppdrevet etterspørsel og inflasjon på mange varer og tjenester. Ifølge Morten Strøksnes var hjelpearbeidet lite koordinert. FN har i liten grad lykkes i å beskytte den kosovoserbiske minoriteten og mange endte som fattige flyktninger i Serbia.
Ved folketellingen i 2011 oppga 97,8% albansk etnisitet, 1% tyrkisk, mens 0,22% oppga serbisk og 0.20% bosnisk (bosniaker)).
Poetry in Motion (sang)

«Poetry in Motion» er en amerikansk sang fra 1960, skrevet av Paul Kaufman og Mike Anthony, som sa at inspirasjonen til den kom ved at de så opp fra sitt arbeid og tittet på en prosesjon av unge damer fra en skole i nærheten, som passerte forbi på fortauet utenfor hver ettermiddag. Johnny Tillotson spilte inn sangen i Nashville, Tennessee. Saksofonisten Boots Randolph og pianisten Floyd Cramer medvirket på innspillingen. «Poetry in Motion» ble utgitt på singlen Cadence 1384. Produsenten var Archie Bleyer. B-siden var «Princess Princess». 
En alternativ versjon, med King Curtis på saksofon, ble innspilt noen uker tidligere og utgitt av Bear Family Records i 2011. 
«Poetry in Motion» ble også spilt inn av Bobby Vee som spor nummer åtte på hans album, Bobby Vee, fra 1961. Det ble også gjort en coverversjon med tittelen «Pejskové se koušou» (Hunder biter hverandre) av den tsjekkiske sangeren Marie Pojkarová.
Ralf Arnie har skrevet en tysk tekst. Den tyske tittelen er «Deine roten Lippen». Gerd Böttcher spilte inn sangen. Den ble utgitt på singlen Decca D 19 131 i 1960.
Soldat

En soldat er en person som har fått militær grunnutdannelse, og som tilhører et lands væpnede styrker. Betegnelsen brukes oftest om en soldat som tjenestegjør som vervet eller vernepliktig, og som har fått trening og utstyr til å forsvare landet og landets interesser. Soldater er del i et sterkt hierarkisk system kalt hær, hvor soldatene er delt inn i flere underavdelinger med forskjellige oppdrag, størrelse, utdanning og utstyr.
Ordet soldat kommer fra middelalderlatin solidatus og betyr egentlig «en person som får sold (lønn som leiesoldat)». Selv om ordet kan brukes om personer fra laveste til høyeste grad, blir soldat i daglig tale ofte brukt som betegnelse på en vanlig menig. 
I videre forstand kan betegnelsen soldat brukes om alle slags organiserte og bevæpnede krigere eller «kjempende» medlemmer av militærlikenende grupperinger som for eksempel Frelsesarmeen.

I Norge

De fleste soldatene tilhører de laveste gradene menig og korporal  i Hæren eller tilsvarende grader i Sjøforsvaret og Luftforsvaret. I Norge betegnes soldater med sersjants eller Kvartermesters grad befal, og befal med fenriks eller høyere grader for offiserer.
Andre soldatbetegnelser er blant annet dragon, gast, gardist, kavalerist, jeger og artillerist, ingeniørsoldat og spesialsoldat.
Termodiffusjon

Termodiffusjon er en delvis separering av isotoper (atom av samme grunnstoff, men med ulik masse) i et fluid (væske eller gass) på grunn av temperaturforskjeller i fluidet. Metoden brukes for å anrike et stoff på den lettere eller tyngre av to isotoper som er til stede i stoffet.
I Clusius' termodiffusjonsrør, som blir brukt for gasser, går en varmetråd langs aksen av et langt rør, mens rørveggen blir holdt avkjølt. Når gass blir ført langsomt gjennom røret, vil den lette isotopen diffundere mot aksen, den tunga mot rørveggen. Ved å samle opp gassen som strømmer ut nær aksen, for seg og la denne gjennomgå samme prosess en rekke ganger, kan man etter hvert oppnå betydelig anriking. Metoden er energikrevende og blir for kostbar til for eksempel anriking av uran i industriell målestokk, men blir brukt fordi metoden er enkel for å skape små mengder av spesielle isotoper til vitenskapelig formål.
Termodiffusjon har i dag avløst atmolyse til å skille isotoper fra hverandre.
Purulia vannkraftverk

Purulia vannkraftverk er et vannkraftverk og et såkalt pumpekraftverk med to vannmagasiner, i Ayodhyafjellene, i delstaten Vest-Bengal i det østlige India. Anlegget ble bygget ut i perioden fra 2000 til ferdigstillelsen i 2007.
Totalt installert vannkrafteffekt er 400 MW.
The China Quarterly

The China Quarterly er et britisk sinologisk fagtidsskrift som utgis fra University of Cambridges School of Oriental and African Studies. Det tar sikte på å dekke alle sider ved dagens Kina, inkludert Taiwan. Sjefredaktøren er Chris Bramall, som etterfulgte Julia Strauss i 2011.
Bòrd na Gàidhlig

Bòrd na Gàidhlig er et råd satt sammen for å styrke skotsk gælisk (Gàidhlig) gjennom flere virkemidler. Rådet kan sammenliknes med Språkrådet.
Samiske geografiske navn i Vefsn

Samiske geografiske navn i Vefsn (knr 1824) angir stedsnavn i Vefsn kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare sørsamisk er tatt med i denne oversikten for Vefsn kommune.
Mick Mulvaney

Biografi

Mulvaney avla kandidateksamen (B.Sc.) i internasjonal økonomi ved Georgetown University i 1989. Deretter avla han juristeksamen (J.D.) ved University of North Carolina at Chapel Hill i 1992. Etter studiene jobbet han som advokat ved et advokatbyrå.
Mulvaney beseiret sittende kongressrepresentant John M. Spratt med 55 prosent mot 45 prosent i mellomvalget i 2010. Den 3. januar 2011 fikk han posten som medlem av USAs representanthus for Sør-Carolinas femte kongressdistrikt. Mulvaney ble gjenvalgt for en andre mandatperiode i 2012 og en tredje mandatperiode i 2014.
Fartsgrenser i Moldova

Fartsgrenser i Moldova. Den generelle fartsgrensen for veitrafikk i Moldova er 50 km/t i tettbygd strøk om ikke annen hastighet er skiltet.
På hovedveier utenfor tettbygd strøk kan fartsgrensen være satt høyere, vanligvis 90 km/t om ikke annet er skiltet. 
Moldova har ingen godt utbygd motorveinett aktuelt for egne generelle fartsgrenser. Ved lovendring i 2017 ble det åpnet for å sette en høyere fartsgrense på 110 km/t (for personbiler) på veier med tilstrekkelig standard, men skiltet fartsgrense på 110 km/t er i første omgang kun tatt i bruk i svært begrenset omfang.
Ironbridge kraftverk

Ironbridge kraftverk er et varmekraftverk i Shropshire i det sentrale Storbritannia, ved elva Severn. Det har en installert produksjonskapasitet på 970 MW, fordelt på to blokker på 485 MW hver.
Brenselkilden er kull. Anlegget ble utbygd omkring årene 1965–1970. Operatør er selskapet E.ON UK plc.
De totale CO2-utslippene ble nesten halvert i 2008 og var ca. 1 841 000 tonn, mens det samme årets kvote var 1,362 mill. tonn.
Kari Härkönen

Treg begynnelse

Härkönen var med på det første offisielle verdenscuprennet som ble arrangert, en 15 km i Reit im Winkl den 9. januar 1982, og ble der nummer 14 Han fikk poeng i ett verdenscupløp til i 1981–82-sesongen, med 12.-plass under VM i Oslo (som da telte som verdenscup), og endte på en 41.-plass den sesongen. Neste sesong endte Härkönen også på 41.-plass i cupen etter en åttendeplass som best (i Davos i desember 1982), men de to siste sesongene hans ga en gradvis økning. Han ble nummer 27 i totalcupen i 1983–84-sesongen, og hans siste sesong, 1984–85, ble også hans beste.

VM-gull i hans beste sesong

I tillegg til VM-gullet i østerrikske Seefeld ble Härkönen nummer fem på tremila og nummer fire og beste finne på femmila, hans beste plassering på en internasjonal femmil i hans karriere.
I verdenscupen ellers fikk Härkönen en andreplass under 15 kilometeren i Cogne i desember 1984, og til sammen holdt det til en sjuendeplass i verdenscupen denne sesongen, som beste finne – dog 79 poeng bak verdenscupvinner Gunde Svan. Etter dette deltok ikke Härkönen i flere verdenscuprenn, trass i at han bare var 26 år da han vant VM-gullet. Han gikk imidlertid 15 kilometeren i det finske mesterskapet i 1987, og fikk sølv. I tillegg ble han finsk mester en gang (på tremila i 1983)
Akıncı flystasjon

Akıncı flystasjon (ICAO: LTAE) (tyrkisk: Akıncı Hava Üssü, tidligere Mürted Hava Üssü) er en militærflybase som ligger nordvest for Ankara i Tyrkia.
Akıncı har F-16C/D jetjagere (2016).
Chaske Spencer

Bakgrunn

Spencer ble født i Tahlequah i Oklahoma og vokste opp i Montana, Kooskie, Lapwai og Lewiston i Idaho. Han har Sioux, Nez Perce, Cherokee, Creek, fransk og nederlandsk avstamning. Han har to yngre søstre. Han tok eksamen ved Clearwater Valley High School i 1994 hvor han da het «James Spencer». I tenårene deltok han som skuespiller ved Lewiston Civic Theater. Spencer gikk på college ved Lewis Clark State College i et år før han droppet ut for å satse på en skuespillerkarriere.

Filmkarriere

Hans første filmrolle var i 2002 med Skins som hadde lokalisering i fiktive indianerreservatet Beaver Creek, og hvor han framstilte tenåringen «Rudy». I 2009 spilte Spencer varulven «Sam Uley» i New Moon, basert på Stephenie Meyers roman med samme navn. I filmen Eclipse (2010) gjentok han denne rollen.
Juan Carlos Onetti

Liv

I 1930 flyttet Onetti til Buenos Aires, hvor han livnærte seg som løsarbeider. I 1934 vendte han tilbake til Montevideo. Fra 1939 arbeidet han som journalist, inntil 1941 som redaksjonssekretær i tidsskriftet Marcha, hvor han gikk inn for en nyorientering av den søramerikanske litteraturen. Debutromanen hans, El pozo (1939), er blitt kalt Sør-Amerikas første moderne roman.
Fra 1941 til 1955 levde Onetti igjen i Buenos Aires. I 1950 utga han La vida breve, første del av syklusen Santa María, som handler om den fiktive byen Santa María. I 1957 ble han leder for bybiblioteket i Montevideo, men i 1974, under militærdiktaturet i Uruguay, ble han dømt til fengsel. Etter å ha sluppet ut av fengselet forlat han Uruguay og flyttet til Madrid, hvor han levde til sin død.

Oversettelser

Blant Onettis bøker er Verftet (El astillero) blitt oversatt til norsk, av Inger Elisabeth Hansen (1978). På svensk foreligger Ta farväl (Los adioses), oversatt av Elisabeth Helms (1983).

Utmerkelser

Onetti vant Cervantes-prisen i 1980.
Royal Naval Air Service

Historie

Det kongelige britiske flyvekorps «RFC» ble stiftet i april 1912, men ble raskt offer for den gamle striden mellom hæren og flåten. Begge startet sine egne flyprosjekter, hærens var RFC, mens marinen holdt seg med sin egen flyskole. Admiralitetet hadde så mye politisk tyngde og kontroll over egne budsjetter, at flåtens flyvåpen var det største da første verdenskrig brøt ut. RNAS ble offisielt anerkjent i juli 1914, som adskilt enhet fra RFC, men med felles flygeropplæring.
Da krigen brøt ut i august, hadde marinen 12 luftskipstasjoner i drift rundt kysten.
1.april 1918 ble begge grenene slått sammen til det som kaltes Royal Air Force (RAF). RNAS besto da av 67 000 offiserer og menige med tilsammen 2 949 fly, 103 luftskip og 126 kyststasjoner. I den nye ordningen ble skvadronene tillagt nytt nummer, slik at «skvadron 1,RNAS», ble til «201 skvadronen i RAF.»
I 1937 fikk Admiralitetet igjen kontroll over flyvåpen, ved at «Naval Air Branch» ble tillagt flåten som «Fleet Air Arm».
Neurac

Neurac (Neuromuscular Activation / nevromuskulær aktivering) er en fysioterapeutisk behandlingsmetode utviklet av selskapet Redcord AS. Sentral i utviklingen var manuellterapeut og fagsjef Gitle Kirkesola. Metoden nyttes i behandlingen av muskel- og skjelettplager, spesielt rygg- , nakke- og skulderplager. Metoden sies også å være egnet for skadeforebyggende trening.
Behandlingsmetoden tilstreber å gjenvinne funksjonelle bevegelsesmønstre ved høydosert nevromuskulær stimulering.

Bakgrunn

Metoden er basert på Sling exercise therapy som er videreutviklet til Neurac.
Teorien bak behandlingsmetoden er at hjernen begrenser signalstrømmen til muskulatur ved smerte og lengre tids inaktivitet. Dette kan nedsette samspillet mellom muskelgruppene og føre til overbelastning av andre muskler, vedvarende smerte og nedsatt funksjon. Ved å gjøre høydoserte, smertefrie øvelser i ustabile slynger blir muskelsamspillet utfordret og deaktiverte muskler kan aktiveres.
Øvelsene setter krav til balanse, der kroppens muskler må arbeide for å stabilisere ryggraden og ledd. Selv om øvelsene har et utseende av å kreve statisk muskelarbeid, gjør slyngen at pasient eller utøver hele tiden må justere ved hjelp av dynamisk muskelarbeid. Målet med slyngebehandling er å aktivere inaktive og svake muskler, redusere belastning på øvrig muskulatur og derved oppnå smertereduksjon og funksjonsforbedring. Behandlingsformen består av spesialutviklede øvelser og teknikker utført i slynger, derav uttrykket slyngebehandling.
Borrepraktvikler

Utseende

En middelsstor (vingespenn 15-19 millimeter) vikler. Forvingen er mønstret i hvitt og okerfarget, dessuten er det et brunt tverrbånd i den bakre delen, som noen ganger når nesten fram til framkanten. Bakvingen er gråbrun.

Levevis

Arten finnes på tørre, åpne steder som avfalsplasser, ruskemark, veikanter og lignende. Larvene utvikler seg i frøhodene av borre (Arctium spp.).
Johann Crüger

Liv

Johann Crüger var sønn av en gjestgiver. Han gikk på latinskolen i Guben til 1613, og i de etterfølgende vandreårene oppholdt han seg i Sorau, Breslau og Regensburg, der han fikk sin første musikalske utdannelse av Paulus Homberger. 
Han reiste videre til Berlin i 1615 og gikk på byens Gymnasium zum Grauen Kloster som forberedelse til teologistudiet. Fra 1620 studerte han teologi ved Universitetet i Wittenberg og studerte musikk på egen hånd. I de 40 årene fra 1622 og til sin død var han lærer ved gymnaset Zum Grauen Kloster, samtidig som han var kantor ved Nikolaikirche i Berlin.
En av Crügers døtre ble gift med hoffmaleren Michael Conrad Hirt, som malte et portrett av svigerfaren.

Virke

Johann Crüger skrev en rekke konsertverk og musikkpedagogiske skrifter. I 1643 ble han kjent med den berømte salmedikteren Paul Gerhardt, som han skrev flere salmemelodier for. Crüger gav ut Newes vollkömliches Gesangbuch i 1640, fra andre utgave 1647 under tittelen Praxis Pietatis Melica («Fromhetsøvelser på vers»), som regnes blant de mest betydelige tyskspråklige salmebøkene på 1600-tallet. I en annen samling med 161 sanger, derav 15 av Crüger, er det bevart tre tonesettinger av landsmannen Johann Franck.
Et titall av Johann Crügers melodier og koralsatser er fortsatt representert i nyere tyske salmebokutgivelser.